**Márton napi lámpás felvonulás a Domokos Pál Péter Általános Iskolában**

*Szent Márton a legenda szerint a Római Birodalom Pannónia tartományának Savaria (a mai Szombathely) nevű városában született 316-ban vagy 317-ben.*

*Életét csodák kísérték. Isten így nyilvánította ki, hogy Márton az ő kiválasztottja. Első csodája Galliában a ligugéi kolostorban történt, ahol buzgó imával feltámasztott egy meg nem keresztelt hittanulót.*

*Márton szerénysége, egyszerűsége és az általa véghezvitt csodák következtében különös tiszteletnek örvendett.*

*Élete végéig fáradhatatlanul dolgozott a hit terjesztésén. Nyolcvan éves elmúlt, de még járta a vidéket, látogatta az egyházközségeket.*

*Halála óráján így imádkozott Istenhez: „Uram, ha népednek még szüksége van rám, nem vonakodom a munkától.” Az Úr azonban szólította és magához hívta egy vasárnapi napon, 397. november 8-án.*

*Püspökké választásának színhelyén, Toursban, a város előtti keresztény temetőben temették el november 11-én.*

Szent Márton emlékét hivatott őrizni és a jó cselekedeteket jelképező fényt kívánja eljuttatni mindenkihez a német nyelvterületekről ismert lámpás/fáklyás felvonulás, *a Martinsumzug*.

Az ilyen felvonulások egyre elterjedtebbek hazánkban is, melyen főként gyerekek, iskolások, kisgyerekes családok vesznek részt.

Sötétedés kezdetekor a maguk készített lámpásokkal járják az utcákat és közben Márton napi dalokat énekelnek. A felvonulás rendszerint meleg italok fogyasztásával zárul.

Iskolánkban, a német nyelvi munkacsoport áldozatos munkájának köszönhetően, november 10-én a covid miatti 2 éves kényszerpihenő után idén ismét megrendezhettük Márton- napi ünnepségünket.

A gyerekek lámpáskészítő versenyünk kiírásának eleget téve már az őszi szünetben elkészítették saját kis lámpásaikat. Erre a versenyre több mint 70 változatosabbnál- változatosabb pályamű érkezett be, többnyire az alsóbb évfolyamokról, de természetesen a felsősök is szép számmal képviseltették ezen magukat.

A felvonulás előtti napokban a német nyelvet tanuló gyerekekkel Szent Márton életéhez kötődő dalokat, verseket tanultunk nyelvóráinkon, az ötödikeseink és a hatodikosaink pedig ezenkívül még egy rövid kis műsorral is készültek erre az alkalomra.

A műsorban: Tóth Lóránt-5.a, Tyukodi Petra 5.c, Pinczés Zita 6.c, Németh Zsigmond 6.c. Bogdán Bodza 6.a , Kerekes Orsolya 6.a, Tóth Olivér 6.b, Varju Zsuzsanna 6.b vettek részt.

Szent Márton estéje, Burkali Mónika iskolánk igazgatóhelyettesének a püspök életéről tartott rövid összefoglalójával indult, majd ezt a gyerekek színvonalas előadása követte.

Végül elindult a várva-várt felvonulás, melyet iskolánk egyik 5.a osztályos tanulója, a Szent Mártonnak öltözött Maglódi Vilmos és Bisztriczki Zoltán iskolánk ének-zene tanára vezetett. Kicsik és nagyok, gyermekek és szüleik, családtagjaik, iskolánk jelenlegi illetve volt tanulói hosszú, tömött sorokban az ismert dalokat énekelve követték őket. A menet útját csak a kicsiny kezecskékben hangulatosan himbálódzó lámpások fénye jelezte.

A felvonulás után az iskolába visszatérve finom meleg tea várta a hidegben átfázott sereget, melyhez minden jelenlévő hozott magával valami finom rágcsálnivalót is.

Először a lápáskészítő verseny eredményhirdetésére került sor, melyen a gyerekek izgatott csendben figyelték, vajon kinek a lámpása nyerte el leginkább a zsűri tetszését.

Ők három kategóriában: 1-2-évfolyam; 3-4-évfolyam, valamint felsősök által készített lámpások kategóriájában hirdettek győzteseket. A zsűri által legszebbnek ítélt lámpások készítőin kívül természetesen minden, a versenyben részt vevő gyerek kapott egy-egy kis ajándékot.

Az izgalommal teli percek után pedig végre mindenki átadhatta magát a finomabbnál-finomabb ropogtatnivalók és a meleg tea élvezetének.

A november 10-i Márton napi felvonulás alakalmával a szülők, a gyerekek és a német nyelvet tanító kollégák egy kellemes, jóhangulatú estét tölthettek el közösen, melyre mindannyian meleg szívvel fogunk majd visszagondolni.

 Szabára Tímea
 idegen nyelvi munkaközösség vezetője

Az alábbi linken egy képes összeállítást láthatnak az eseményről:

<https://drive.google.com/file/d/19Gcd7uaKK48VmYvOiROgqOh5l02zEn3q/view?usp=share_link>